เดินหน้ากวาดล้างแก๊งคอลเซ็นเตอร์อย่างจริงจัง พร้อมเตือนประชาชนอย่าหลงเชื่อ คิดไตร่ตรองก่อนโอนเงินให้บุคคลอื่น
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า รัฐบาลมีความห่วงใยปัญหาอาชญากรรมทางเทคโนโลยี  โดยเฉพาะแก๊งคอลเซ็นเตอร์ ตลอดเวลาที่ผ่านมา แม้ว่ารัฐบาลแจ้งเตือน ประชาสัมพันธ์ให้ประชาชนรู้ทันกลโกงมิจฉาชีพ แต่ยังมีประชาชนหลงเชื่อ ตกเป็นเหยื่อ สูญเสียเงินอย่างต่อเนื่อง  จากความทุ่มเทกวาดล้างแก๊งมิจฉาชีพ สำนักงานตำรวจแห่งชาติและหน่วยงานที่เกี่ยวข้อง  ร่วมกับตำรวจกัมพูชา ทลายเครือข่ายแก๊งคอลเซ็นเตอร์ ที่ตั้งฐานปฏิบัติการกลางเมืองพระสีหนุ ประเทศกัมพูชา สามารถจับกุมผู้ต้องหาและได้นำตัวกลับมาดำเนินคดีในประเทศไทยเป็นที่เรียบร้อยแล้ว ย้ำว่า รัฐบาลมีนโยบายเร่งปราบปรามแก๊งคอลเซ็นเตอร์และหาทางป้องกันอย่างจริงจัง ฝากเตือนประชาชนให้มีสติก่อนโอนเงินให้บุคคลอื่นหากผู้เสียหายที่ยังไม่ได้ร้องทุกข์ สามารถแจ้งความในระบบรับแจ้งความออนไลน์ได้ที่ www.thaipoliceonline.com หรือสายด่วน กองบัญชาการตำรวจสืบสวนสอบสวนอาชญากรรมทางเทคโนโลยี (บช.สอท) 1441